Folketing
2004-05-25

Jeg vil gerne sige tak for debatten her i dag. Det ville vel ikke være rigtigt, hvis man sagde, at der var kommet en hel masse konkrete tiltag ud af de 2-3 timer, vi har haft debat her. På den anden side tror jeg, at det er meget nyttigt, at man får debatteret de problemer, der ligger. Jeg tror under alle omstændigheder, at det er godt at få det vendt, fordi det alligevel giver en mulighed for, at vi måske tænker lidt nærmere over, hvad det er for problemer, der er at kæmpe med derudeomkring. Debatten har vel også været lidt mere spændende, end den normalt ville være, fordi den foregår i dag den 25. maj, hvor vi senere er nogle stykker, der skal til at tage alvorligt livtag med den nye kommunalreform; det har i hvert fald ikke gjort det mindre interessant. Ministeren sagde i sine afsluttende bemærkninger, at det nye udspil til kommunestruktur jo var en decentralisering: Man tog områder fra staten og amtet og lod dem overgå til kommunerne.